SET บ่ายยืนบวก คลายกังวล “ดอยซ์แบงก์”แนะหุ้นพลังงานแกร่งกว่าตลาดฯ-ปันผลสูง
โบรกฯคาดแนวโน้มการลงทุนช่วงบ่ายนี้ (16 ก.พ.) ดัชนีฯยังแกว่งในแดนบวก ให้แนวรับ 1,290-1,282 แนวต้าน 1,301-1,308 จุด แนะกลุ่มพลังงานที่มีแนวโน้มแข็งแกร่งกว่าตลาด และกลุ่มหุ้นที่ให้ผลตอบแทนจากเงินปันผลสูง
16 ก.พ. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (16 ก.พ.) แกว่งตัวในแดนบวกเช่นเดียวกับตลาดภูมิภาค ที่เก็งข่าว ECB และ BOJ อาจมีมาตรการกระตุ้นเศรษฐกิจเพิ่มเติมในการประชุมเดือน มี.ค.59 นี้ อีกทั้งตลาดฯคลายกังวลปัญหา”ดอยซ์แบงก์”ลงด้วย บ่ายนี้ตลาดฯคงยังแกว่งในแดนบวก ให้แนวรับ 1,290-1,282 แนวต้าน 1,301-1,308 จุด
 
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้แกว่งตัวในแดนบวกเช่นเดียวกับตลาดหุ้นในภูมิภาคเอเชียที่บวกเฉลี่ย 0.7% เนื่องจากเก็งว่าธนาคารกลางในยุโรป (ECB) ที่จะมีการประชุมในวันที่ 10 มี.ค.นี้อาจลดอัตราดอกเบี้ยนโยบายลงอีก และมีการซื้อสินทรัพย์เพิ่มเติม
นอกจากนี้ ทางธนาคารกลางญี่ปุ่น (BOJ) ที่จะมีการประชุมในวันที่ 14-15 มี.ค.ก็อาจลดอัตราดอกเบี้ยเป็นติดลบเพิ่มเตืม และอาจมีมาตรการกระตุ้นเศรษฐกิจ (QE) เพิ่มด้วยการซื้อกองทุน ETF เป็น 5 ล้านล้านเยน จากเดิมที่ซื้อ 3 ล้านล้านเยน ซึ่งอาจส่งผลให้เงินเยนอ่อนค่าลง และราคาทองคำก็มีการปรับฐานลงบ้าง แสดงให้เห็นการโยกเม็ดเงินลงทุนสินทรัพย์ที่ปลอดภัยออกมาบ้าง อีกทั้งตลาดฯ คลายความกังวลปัญหา”ดอยซ์แบงก์”ลงด้วย
แนวโน้มการลงทุนในช่วงบ่ายนี้ตลาดฯคงจะแกว่งตัวในแดนบวก โดยมีแนวรับ 1,290-1,282 จุด ส่วนแนวต้าน 1,301-1,308 จุด
 
บล.ธนชาต ระบุในบทวิเคราะห์ ( 16 ก.พ.) ว่า การประชุมร่วมกันระหว่างซาอุฯ และรัสเซีย คืนนี้เกี่ยวกับการผลิต และราคาน้ำมัน เป็นปัจจัยหนุนการปรับสูงขึ้นของราคาน้ำมัน และหุ้นกลุ่มพลังงานตั้งแต่เปิดตลาด ซึ่งถ้าพิจารณาในเชิงเทคนิคจะเห็นว่าหุ้นกลุ่มพลังงานมีแนวโน้ม “แข็งแกร่ง” กว่าตลาด และเป็นหุ้นกลุ่มนำเป้าหมาย SET ที่ 1,313 จุดเป็นเป้าหมายแรก และระยะสัปดาห์ที่ 1,320-1,350 จุด แนะนำ “ซื้อ” PTT (ต้าน 245) TOP (ต้าน 62.75) PTTGC (ต้าน 55.75) IRPC (ต้าน 4.48) รวมไปถึง SGP (ต้าน 11 บาท)
นอกจากกลุ่มพลังงานที่มีแนวโน้มแข็งแกร่งกว่าตลาด และคาดว่าจะเป็นหุ้น “กลุ่มนำ” การปรับสูงขึ้นของ SET ไปที่ 1,313 จุดก่อน เราคาดว่ากลุ่มหุ้นที่ให้ผลตอบแทนจากเงินปันผลสูง และได้รับผลดีจากดอกเบี้ยต่ำเป็นอีกกลุ่มที่คาดว่าจะค่อยๆ ปรับสูงขึ้น โดยเฉพาะ GL INTUCH ADVANC KTB KKP และ TISCOหุ้นกลุ่มพลังงาน (Energy) เริ่มกลับมาแข็งแกร่งกว่าตลาด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 1,969.43 ล้านบาท ปิดที่ 241.00 บาท เพิ่มขึ้น 6.00 บาท
TASCO  มูลค่าการซื้อขาย 1,572.64 ล้านบาท ปิดที่ 23.20 บาท เพิ่มขึ้น 0.60 บาท
AOT มูลค่าการซื้อขาย 1,414.03 ล้านบาท ปิดที่ 381.00 บาท เพิ่มขึ้น 12.00 บาท
PTTGC มูลค่าการซื้อขาย 1,146.28 ล้านบาท ปิดที่ 53.75 บาท เพิ่มขึ้น 0.75 บาท
PTTEP  มูลค่าการซื้อขาย 1,047,14 ล้านบาท ปิดที่ 61.50 บาท เพิ่มขึ้น 3.50 บาท              